Kulħadd xi darba jew oħra jeħtieġ li jinqeda mis-Servizz Pubbliku u l-Gvern qed jagħmel dak kollu li jista' biex il-ħaddiema jkunu mħejjija bl-aqwa mod. Is-segretarji u l-prinċipali l-ġodda fi ħdan is-Servizz Pubbliku qed jingħataw taħriġ vast u differenti mis-soltu biex filwaqt li jżidu it-tagħrif fuq ix-xogħol ikunu iktar komdi fuq il-post tax-xogħol tagħhom. Matul dan it-taħriġ il-ħaddiema qed jingħataw it-tagħrif kollu teoretiku filwaqt li jiġu esposti għall-postijiet tax-xogħol differenti li joffru bosta dipartimenti fi ħdan is-Servizz Pubbliku. Dan qed jagħti ċ-ċans lir-reklutaġġi l-ġodda jaraw jekk jippreferux jaħdmu ġo xi dipartiment ieħor għas-servizzi pubbliċi. Dan hekk kif diġà hemm bosta li għażlu li jirrevedu l-applikazzjoni tagħhom biex jaħdmu f'dipartiment differenti minn dak li jkunu għażlu. Tkellimna ma' Dr. Joyce Cassar mill-People and Standard Division li spjegat kif is-sistema ta' taħriġ toffri dawn l-esperjenzi f'dipartimenti varji. "Inpoġġuhom f'rotazzjoni, naraw li jkollhom ftit perspettiva u ftit viżibbiltà ta' kif jaħdmu dipartimenti varji fis-servizz pubbliku. Allura jkollhom qishom taster ta' x'inhu s-Servizz Pubbliku," qalet Cassar. Dan b'differenza minn qabel fejn il-ħaddiema ġodda kien ikollhom idea tas-Servizz Pubbliku minn perspettiva ta' konsumaturi biss u għalhekk jew ikollhom idea żbaljata totalment jew inkella ma jkunux familjari mal-valuri tax-xogħol u għalhekk ma jkollhomx l-abbiltajiet neċessarji li għandu jkollhom fuq dan il-post tax-xogħol. Cassar qaltilna kif "fl-antik il-persuna kienet tiġi impjegata, impoġġija fil-post fejn se tkun, mingħajr ma jkollha ftit viżibbiltà dwar ħaddieħor x'għandu bżonn minnha pereżempju, jew inkella d-dipartimenti l-oħra kif jaħdmu u għalhekk ma kienx ikollha stampa sħiħa ta' x'inhu s-Servizz Pubbliku." Biex ħaddiema bħal segretarji jkunu jafu jmorru man-nies matul it-taħriġ jingħataw valuri neċessarji ta' kif imorru man-nies. "Nippruvaw nagħtuhom ħiliet anki ta' taħriġ li jekk huma se jkunu f'oqsma tekniċi l-ewwel nagħtuhom il-bażiku li huwa l-komportament, l-imġiba, il-customer care, għax għalina l-customer care ma jfissirx biss dak li qiegħed wara l-mejda jaqdi ċ-ċittadin biss imma s-servizz tal-konsumatur għalina huwa f'kull parti, allura naraw li għandu l-bażiku ta' xi tfisser amministrazzjoni pubblika," żiedet Cassar li nnotat kif ħaddiema bħall-prinċipali li huma l-ewwel livell t'immaniġġjar jibdew billi jitgħallmu fuq il-qafas tal-immaniġġjar tas-servizzi pubbliċi. It-taħriġ teoretiku jkopri oqsma bħall-valuri u l-imġiba professjonali; l-użu tal-midja soċjali mill-uffiċjali pubbliċi; ħiliet bażiċi ta' organizzazzjoni u tqassim tal-ħin. Wara li jingħata dan it-taħriġ lis-segretarji u lill-prinċipali kollha, dawn l-istess ħaddiema se jkunu jistgħu jkomplu fuq it-tieni fażi ta' taħriġ biex wara li kulħadd ikun issetiljat fuq id-dipartiment tiegħu, il-ħaddiema jkunu jistgħu jkomplu b'taħriġ iktar ffukat fuq l-irwoli tagħhom. F'din it-tieni fażi fi kliem Cassar, "se nkunu qed naraw fejn għandna dan in-nuqqas, bħala taħriġ jiġifieri. Forsi persuna jkun għadu l-ewwel xogħol tagħha u jkollha bżonn aktar taħriġ biex tintegra man-nies.Jew inkella persuna li ftit għandha accounts ngħinuha tiżviluppa aktar fit-taħriġ biex tispeċjalizza ftit f'dak il-qasam." Din is-sistema se tkun qed twassal biex il-ħaddiema stess ikunu iktar kuntenti fuq xogħolhom u għalhekk is-servizz ikompli jitjieb għall-konsumatur. Cassar stqarret li dan it-taħriġ se jkun qed jagħmel dak li sistemi oħra t'ingaġġ ma rnexxilhomx jagħmlu, li jħarsu lejn il-ħaddiem b'mod ħolistiku u jaraw x'inhuma l-abbiltajiet u t-talenti speċifiċi tal-persuna. "Inkunu nafu, bi skills matching u permezz ta' performance upraisals, fejn inpoġġu l-aħjar nies, anke għas-sodisfazzjon tagħhom. Mhix xi ħaġa li tissolva f'ġimgħa jew f'ġurnata imma hija proċess sħiħ. Imma permezz tal-induction li hija parti minn struttura ta' taħriġ u żvilupp lejn il-persuni li qed inħarsu lejhom, nemmen li nistgħu naslu li jkollna nies iktar motivati, nies iktar sodisfatti li jaċċettaw li jkunu iktar flessibbli. Allura iktar ma jgħaddi ż-żmien, iktar in-nies iħossu b'mod tanġibbli l-istandards li s-Servizz Pubbliku kapaċi joffri," qalet Cassar.